Czorno Gōra (czornogōrsko godka Црна Гора / Crna Gora, niysłowiańske godki: "Montenegro") – państwo we połedniowyj Ojropie, na Bałkanach. Je rozlygowane na wybrzyżu Adryjatyckigo Morzo, lōndowo granica mo ze Syrbijōm, Kosowym, Chorwacyjōm, Bośńōm a Hercegowinōm a Albanijōm. Je to nojmodsze ze niypodległych państw Ojropy (jak niy rachować Kosowa, kere niy mo połnygo miyndzynarodowygo uznanio). Powstało po absztimōngu we sprowie samostanowiynio, kery mioł plac 21 maja 2006. Niypodległość ôgłoszōno 3 czyrwca 2006. Podug postanowiyńōw zwiōnzku Syrbije a Czornyj Gōry, jygo prownym nastypcōm ôstała Syrbijo a Czorno Gōra jako nowe państwo samodzielniy musiała storać sie ô przyjyńciy do miyndzynorodowych ôrganizacyjōw. Ôd 2006 noleży do UZN, ôd 2007 do Rady Ojropy, a ôd 2017 do NATO.